b'\n_START_ARTICLE_\nCy Denneny\n_START_SECTION_\n\xc5\xbdivljenje\n_START_PARAGRAPH_\nDenneny je bil sin Jamesa Israela Dennenyja, vrhunskega igralca lacrossa iz konca 19. stoletja. Njegovo dru\xc5\xbeinsko poreklo je sicer rodbina Denneny iz Grofije Nonaghan, Irska. Njegov brat Corbett Denneny je prav tako igral v NHL._NEWLINE_Dennenyjeva profesionalna kariera se je za\xc4\x8dela pred nastankom lige NHL v NHA mo\xc5\xa1tvu Toronto Shamrocks. V njihovem dresu je zasijal, na osmih tekmah je \xc5\xa1estkrat zadel. Pred za\xc4\x8detkom kariere v NHA je igral v manj\xc5\xa1ih amaterskih ligah LOVHL in CoMHL. \xc5\xa0e bolj\xc5\xa1e predstave je kazal kot hokejist mo\xc5\xa1tva Toronto Blueshirts, saj je na 24 tekmah naslednje sezone nasul prav 24 zadetkov. V mo\xc5\xa1tvu je z bratom Corbom in Dukom Keatsom sestavljal udarno napadalno linijo. Nato je prestopil v mo\xc5\xa1tvo Ottawa Hockey Club, kjer je ostal skoraj do konca kariere._NEWLINE_Denneny je bil eden najbolj\xc5\xa1ih strelcev lige NHL od 1917 pa vse do 1925. Bil je vodilni strelec lige v sezoni 1923/24, tedaj je zabele\xc5\xbeil 22 golov in eno podajo za skupno 23 to\xc4\x8dk, kar je bilo najmanj\xc5\xa1e \xc5\xa1tevilo to\xc4\x8dk, potrebnih za osvojitev strelske krone v celotni liga\xc5\xa1ki zgodovini. Cy Denneny je popeljal mo\xc5\xa1tvo Ottawa Hockey Club do \xc5\xa1tirih naslovov zmagovalcev Stanleyjevega pokala, v letih 1920, 1921, 1923 in 1927. Leta 1929 je prav tako osvojil Stanleyjev pokal, tokrat kot igralec-trener._NEWLINE_Leta 1959 je bil sprejet v Hokejski hram slavnih lige NHL. Leta 1998 ga je hokejski \xc4\x8dasopis The Hockey News uvrstil na 62. mesto lestvice 100 najve\xc4\x8djih hokejskih igralcev._NEWLINE_Denneny je bil eden najbolj\xc5\xa1ih strelcev svojega \xc4\x8dasa. \xc4\x8ceprav ni bil eksploziven drsalec, je svoj strel izrabil do najve\xc4\x8dje mere. Na nejevoljo nasprotnih vratarjev je bil tudi med prvimi, ki je eksperimentiral z ukrivljeno palico. Bil je najbolj\xc5\xa1i strelec kluba Ottawa Hockey Club in ob upokojitvi je v hrbet gledal le Newsyju Lalondu in Joeju Malonu.'